KOMISIJOS SPRENDIMAS
2004 m. rugsėjo 15 d.
dėl Bendrijos finansinio indėlio į vakcinacijos nuo snukio ir nagų ligos Nyderlanduose 2001 metais išlaidas
(pranešta dokumentu Nr. K(2004) 3453)
(autentiškas tik tekstas olandų kalba)
(Tekstas svarbus EEE)
(2004/674/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. birželio 26 d. Tarybos direktyvą 90/424/EEB dėl išlaidų veterinarijos sferoje (1), ypač į jos 3 straipsnio 3 dalį ir 11 straipsnio 4 dalies c punktą,
kadangi:
(1)
2001 m. oficialiai patvirtinus snukio ir nagų ligos atsiradimą, Nyderlandai pranešė nedelsiant įgyvendinę kontrolės priemones, kurios būtų taikomos šios ligos protrūkio atveju, kaip numatyta 1985 m. lapkričio 18 d. direktyvoje 85/511/EEB, kuria įdiegiamos Bendrijos priemonės snukio ir nagų ligos kontrolei (2), reikalaujamos iš pareiškėjų, siekiančių gauti Bendrijos finansinį indėlį į ligos išnaikinimo kaštus, kaip numatyta sprendime 90/424/EEB.
(2)
Pagal Komisijos sprendimą 2001/652/EB (3) Bendrija skyrė finansinį indėlį į savininkams išmokamas kompensacijas už gyvulius, kurie buvo privalomai išskersti, vykdant priemones, susijusias su snukio ir nagų ligos protrūkiais 2001 metais.
(3)
Bendrija taip pat skyrė finansinį indėlį į snukio ir nagų ligos išnaikinimo Nyderlanduose 2001 metais darbų kaštus pagal Komisijos sprendimą 2003/182/EB (4).
(4)
Pagal 2001 m. kovo 27 d. Komisijos sprendimo 2001/246/EB 2 straipsnio 1 dalį, kuriame numatytos sąlygos snukio ir nagų ligos Nyderlanduose kontrolei ir išnaikinimui, taikant Direktyvos 85/511/EEB (5) 13 straipsnio nuostatas, Nyderlandai buvo įgalioti priimti sprendimą dėl slopinančios vakcinacijos, esant minėto sprendimo prieduose numatytoms sąlygoms.
(5)
Pagal Komisijos sprendimo 2001/279/EB, iš dalies pakeičiančio Sprendimą 2001/246/EB, 1 straipsnio 2 dalį, Nyderlandai taip pat buvo įgalioti priimti sprendimą dėl apsauginės vakcinacijos, esant minėto sprendimo prieduose numatytoms sąlygoms.
(6)
Gyvulių vakcinacija laikoma papildoma ir esmine priemone, kuri leidžia išvengti snukio ir nagų ligos plitimo, sukontroliuoti ir išnaikinti šią ligą.
(7)
ES indėlis į Nyderlandų kaštus, susijusius su vakcinacija, yra tikslingas.
(8)
2003 metų kovo 21 d. Nyderlandai pateikė reikalavimą padengti kompensuotinas išlaidas snukio ir nagų ligos išnaikinimui, įskaitant gyvulių vakcinacijos išlaidas.
(9)
Pagal Nyderlandų pateiktą informaciją, buvo panaudota 380 150 vakcinų, įsigijimo ir paruošimo kaštai siekia 0,39 euro už dozę, kompensuotinos išlaidos specialiai pasamdytiems specialistams siekia 608 826 eurų, o kompensuotinos išlaidos specialiai panaudotoms vartojimo reikmenims siekia 513 726 eurų.
(10)
Nyderlandų pateiktos ataskaitos ir reikalavimai parodo, jog vakcinacija buvo atlikta veiksmingai.
(11)
Pagal Sprendimą 90/424/EEB, finansinis indėlis į šiuos kaštus siekia 60 % kompensuotinų kaštų. Šiuo atveju ES indėlis į vakcinacijos nuo snukio ir nagų ligos kaštus siekia 762 487 eurų.
(12)
Pagal 1999 m. gegužės 17 d. Tarybos reglamento (EB) Nr. 1258/1999 dėl bendros žemės ūkio politikos finansavimo (6) 3 straipsnio 2 dalį, veterinarinės ir augalų sveikatos priemonės, kurių imamasi pagal Bendrijos nuostatas, finansuojamos iš Europos žemės ūkio orientavimo ir garantijų fondo Garantijų skyriaus lėšų; finansų kontrolei taikomos Reglamento (EB) Nr. 1258/1999 8 ir 9 straipsniai.
(13)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Bendrijos finansinio indėlio Nyderlandams išmokėjimas
Nyderlandams išmokama 762 487 eurų suma, kuri yra Bendrijos finansinis indėlis, siekiantis 60 % patvirtintų gyvulių vakcinavimo išlaidų pagal Komisijos sprendimą 2001/246/EB.
2 straipsnis
Adresatas
Šis sprendimas skirtas Nyderlandų Karalystei.
Priimta Briuselyje, 2004 m. rugsėjo 15 d.